ธนบูรณ์-ศุภชัย ชวนคนไทยสัมผัสถ้วยซูซูกิ คัพ อย่างใกล้ชิด
ถ้วยแชมป์ เอเอฟเอฟ ซูซูกิ คัพ ถึงประเทศไทยให้แฟนบอลชาวไทยได้ยลโฉมอย่างใกล้ชิดกับกิจกรรมโทรฟีทัวร์ โดยมี ตั้ม ธนบูรณ์ เกษารัตน์ และ อาร์ม ศุภชัย ใจเด็ด ร่วมพูดคุยถึงความพร้อมของทีมชาติไทยในการลงป้องกันแชมป์ และพบปะแฟนๆ อย่างใกล้ชิด ณ ศูนย์การค้าเซ็นทรัลเวิลด์,วันที่ 28 ต.ค.61 ฝ่ายจัดการแข่งขันฟุตบอลชิงแชมป์อาเซียน เอเอฟเอฟ ซูซูกิ คัพ 2018 ได้นำถ้วยรางวัลออกทัวร์ไปชาติต่างๆ ทั้ง 10 ชาติ ที่เล่นในรอบสุดท้าย ล่าสุดถ้วยรางวัลได้เดินทางมาถึงกรุงเทพฯ เป็นที่เรียบร้อย และเปิดให้แฟนบอลชาวไทยได้ชื่นชม ที่ศูนย์การค้าเซ็นทรัลเวิลด์ บริเวณชั้น 1 โซนเบคอน เมื่อเวลา 15.30 น. ของวันอาทิตย์ที่ 28 ตุลาคมที่ผ่านมา นอกจากนี้ยังได้เชิญ ตั้ม ธนบูรณ์ เกษารัตน์ และ อาร์ม ศุภชัย ใจเด็ด สองนักเตะกำลังสำคัญของทีมชาติไทย ที่จะลงป้องกันแชมป์เอเอฟเอฟ ซูซูกิ คัพ เพื่อคว้าแชมป์สมัยที่สามติดต่อกัน และสมัยที่หกในประวัติศาสตร์รายการนี้ มาร่วมงาน เพื่อให้แฟนๆ และสื่อมวลชนได้พบปะกับนักเตะชื่อดังของทีมชาติไทยชุดปัจจุบันอย่างใกล้ชิด,โดย ตั้ม ธนบูรณ์ เผยว่า เอเอฟเอฟ ซูซูกิ คัพ ครั้งนี้เราจะป้องกันแชมป์ให้ได้ ซึ่งรายการนี้เป็นครั้งที่ 3 ของผม ก็รู้สึกกดดันทุกปี เพราะเราต้องพิสูจน์ให้เห็นว่าเราเป็นที่หนึ่งในอาเซียนอย่างแท้จริง ส่วนเรื่องการเตรียมความพร้อมคือให้มีสมาธิให้มากที่สุด โฟกัสในแมตช์ของทีมชาติอย่างเดียว และจะตั้งใจคว้าแชมป์ให้อยู่ในบ้าน สำหรับแมตช์แรกเจอติมอร์-เลสเต ซึ่งแมตช์แรกเป็นแมตช์ที่กดดันที่สุดในทัวร์นาเมนต์ เพราะเราไม่สามารถกำหนดได้ว่าผลจะเป็นอย่างไร ขึ้นอยู่กับว่าใครจะพร้อมกว่ากัน ส่วนคู่แข่งที่น่ากลัวยกให้อินโดนีเซีย เพราะเขากระหายที่อยากพิสูจน์ว่าจะก้าวมาเป็นเจ้าอาเซียน ซึ่งปีที่แล้วเราอยู่สายเดียวกับเขา เราสลับกันแพ้ชนะ,ด้าน อาร์ม ศุภชัย กล่าวว่า รู้สึกตื่นเต้นและกดดันบ้าง แต่พยายามเน้นเรื่องสมาธิและศึกษาเทคนิคจากโค้ช และโฟกัสกับทีมให้มากที่สุด ตอนนี้ซ้อมทุกวัน พยายามศึกษาคู่แข่ง และต้องพร้อมอยู่ตลอด ส่วนแมตช์แรกจะเป็นอย่างไรก็อยู่ที่ความพร้อม เราเตรียมตัวและจะทำงานกันอย่างหนัก เชื่อว่าเราจะชนะและคลายความกดดันได้, สำหรับถ้วยแชมป์เอเอฟเอฟ ซูซูกิ คัพ จะออกทัวร์ไปยังชาติต่างๆ ทั้ง 10 ชาติที่เล่นในรอบสุดท้าย เพื่อให้แฟนบอลได้ร่วมสัมผัสบรรยากาศก่อนเริ่มการแข่งขัน ซึ่งที่ผ่านมาได้เดินทางไปเยือนกัมพูชา เมียนมา และฟิลิปปินส์ ก่อนมายังกรุงเทพฯ และจะไปที่กรุงฮานอย ประเทศเวียดนาม ในสัปดาห์หน้า ตามด้วยกรุงจาการ์ตา ประเทศอินโดนีเซีย ต่อไป.
ถ้วยแชมป์ เอเอฟเอฟ ซูซูกิ คัพ ถึงประเทศไทยให้แฟนบอลชาวไทยได้ยลโฉมอย่างใกล้ชิดกับกิจกรรมโทรฟีทัวร์ โดยมี ตั้ม ธนบูรณ์ และ อาร์ม ศุภชัย ร่วมพูดคุยและพบปะแฟนๆ อย่างใกล้ชิด
เอเอฟเอฟ ซูซูกิ คัพ,ธนบูรณ์ เกษารัตน์,ศุภชัย ใจเด็ด